ddrg/super_eurlex huggingface dataset:
KIRJALLINEN KYSYMYS E-3363/00 esittäjä(t): Gilles Savary (PSE) komissiolle. Viinaa valmistavat perheyritykset.



Virallinen lehti nro 151 E , 22/05/2001 s. 0149 - 0149



KIRJALLINEN KYSYMYS E-3363/00 esittäjä(t): Gilles Savary (PSE) komissiolle (27. lokakuuta 2000) Aihe: Viinaa valmistavat perheyritykset Mikä on komission kanta viinaa valmistavista perheyrityksistä (viinan kotitislaamoista)? Aikooko komissio ehdottaa lähitulevaisuudessa yhtenäisiä määräyksiä tällä alalla toimiville unionin kansalaisille? Franz Fischlerin komission puolesta antama vastaus (4. joulukuuta 2000) Komissio ei toistaiseksi aio ehdottaa tislattuja alkoholijuomia valmistavien perheyritysten asemaa koskevaa aloitetta. Sitä vastoin komissio esittää pian neuvostolle ehdotuksen maatalousperäisen alkoholin alan yhteisestä markkinajärjestelystä. Tässä yhteydessä voitaisiin harkita erityissäädöksiä eräitä alkoholintuottajia varten. Lisäksi komissio kiinnittää huomiota siihen, että alkoholin ja alkoholijuomien valmisteverojen rakenteiden yhdenmukaistamisesta 19. lokakuuta 1992 annetun neuvoston direktiivin 92/83/ETY(1) 22 artiklassa säädetään, että jäsenvaltiot voivat soveltaa alennettuja valmisteverojen määriä pienten tislaamojen valmistamaan etyylialkoholiin. Tislattuja alkoholijuomia valmistavat perheyritykset lukeutuvat varmasti näihin pieniin tislaamoihin. (1) EYVL L 316, 31.10.1992.
KIRJALLINEN KYSYMYS E-3341/00 esittäjä(t): Bartho Pronk (PPE-DE) komissiolle. Autoilevien työntekijöiden vapaan liikkuvuuden estäminen.



Virallinen lehti nro 103 E , 03/04/2001 s. 0243 - 0243



KIRJALLINEN KYSYMYS E-3341/00 esittäjä(t): Bartho Pronk (PPE-DE) komissiolle (25. lokakuuta 2000) Aihe: Autoilevien työntekijöiden vapaan liikkuvuuden estäminen Alankomaissa kansalaiset eivät saa ajaa autoa, jossa on toisen valtion rekisterikilvet. Alankomaalaisten kilpien saamista on odotettava kahdeksan viikkoa. Käytännön elämässä tästä seuraa ongelmallisia tilanteita. Jokaista henkilöä, joka saapuu Alankomaihin ja aikoo asettua maahan joko lyhyeksi tai pitkäksi ajaksi, pidetään kansalaisena lain tarkoittamassa mielessä. Liikennelainsäädännön mukaan tulee uuden kansalaisen hankkia autoonsa alankomaalaiset rekisterikilvet. Yhteisön lainsäädännön mukaan on työnhakijoilla oikeus hakea työtä toisesta jäsenvaltiosta kolmen kuukauden ajan, ilman että he menettävät työttömyyskorvauksensa. Jos EU:n kansalainen tulee Alankomaihin etsimään työtä, hän on Alankomaiden lainsäädännön mukaan maan kansalainen ja hänen tulee hankkia autoonsa alankomaalaiset rekisterikilvet. Hän ei saa käyttää autoaan ennen kuin siinä on maan kilvet. 1. Missä määrin komission mielestä kyseinen Alankomaiden lainsäädäntö muodostaa esteen maan ulkopuolelta tulevien työnhakijoiden mahdollisuuksille etsiä työtä Alankomaista? 2. Katsooko komissio, että kyseinen lainsäädäntö haittaa työntekijöiden vapaata liikkuvuutta? Anna Diamantopouloun komission puolesta antama vastaus (14. marraskuuta 2000) Komissio on pyytänyt asianomaiselta jäsenvaltiolta tietoja niistä tosiseikoista, joihin kunnianarvoisa jäsen on viitannut. Komissio ilmoittaa hänelle näistä tiedoista.
KIRJALLINEN KYSYMYS E-2112/00 esittäjä(t): Luis Berenguer Fuster (PSE) komissiolle. EY:n perustamissopimuksen 87 artiklan soveltaminen Espanjan sähköalan tukia koskevassa asiassa.



Virallinen lehti nro 103 E , 03/04/2001 s. 0065 - 0066



KIRJALLINEN KYSYMYS E-2112/00 esittäjä(t): Luis Berenguer Fuster (PSE) komissiolle (30. kesäkuuta 2000) Aihe: EY:n perustamissopimuksen 87 artiklan soveltaminen Espanjan sähköalan tukia koskevassa asiassa Espanjan Comisión Nacional de la Energía ilmaisi Unión Fenosan ja Hidrocantábricon fuusiota koskevassa raportissaan, jossa arvioitiin fuusion vaikutuksia CTC-järjestelyyn (kilpailuun siirtymisen kustannukset), epäilyksensä sähköalaa koskevan lain 54/97 kuudenteen siirtymäsäännökseen sisältyvästä suojalausekkeesta (CTC-järjestely) jos CTC-tukien arvopaperisointi hyväksytään. Onko komissio yhtä huolestunut kuin Espanjan energia-alan sääntelyelin? Eikö komissio katso, että Espanjan määräyksiä pitäisi muuttaa, niin että arvopaperisointi ei estä markkinoiden muuttujien käyttämistä laskelmissa viime vuoden kesäkuussa hyväksytyn metodologian mukaisesti? Katsooko komissio, että perustamissopimuksen 87 artiklassa sallitaan biljoonan pesetan valtiontuki ilman mitään laillista järjestelmää, jolla taataan että kilpailuun todella siirrytään arvopaperisoinnin jälkeen? Mario Montin komission puolesta antama vastaus (13. syyskuuta 2000) Komissio haluaa muistuttaa arvoisaa parlamentinjäsentä siitä, että toistaiseksi mitään arvopaperistamista (mahdollisuutta luovuttaa kolmansille oikeus periä korvausta kilpailuun siirtymisen kustannuksista) ei ole tapahtunut. Komissio on antanut lausuntonsa Espanjan Comisión Nacional de la Energían raportista muussa yhteydessä. Se myöntää kuitenkin, että arvopaperistamisen yhteydessä on säädettävä yksityiskohtaiset säännöt, jotta voidaan varmistaa, että kilpailuun siirtymistä todella valvotaan tehokkaasti. Komissio ei sulje pois mahdollisuutta, että Espanjan lainsäädäntöä olisi tältä osin muutettava tai täydennettävä. Komissio ei voi tässä vaiheessa selvittää kantaansa kyseisten toimenpiteiden toimintatuen luonteesta. Arvoisan parlamentinjäsenen mainitsema järjestelmä voitaisiin luoda muuttamalla voimassa olevia säännöksiä, ottamalla käyttöön kansallista sekundäärilainsäädäntöä, jäsenvaltion antamalla yksipuolisella sitoumuksella tai komission lopulliseen päätökseen perustuvan velvoitteen avulla.
KIRJALLINEN KYSYMYS E-2845/00 esittäjä(t): Glyn Ford (PSE) komissiolle. Euroopan parlamentin jäsenten lukumäärä.



Virallinen lehti nro 113 E , 18/04/2001 s. 0192 - 0193



KIRJALLINEN KYSYMYS E-2845/00 esittäjä(t): Glyn Ford (PSE) komissiolle (8. syyskuuta 2000) Aihe: Euroopan parlamentin jäsenten lukumäärä Yhdistyneen kuningaskunnan oppositio ilmoitti hiljattain, että Euroopan parlamentin jäsenten lukumäärää voitaisiin vähentää helposti sadalla (GC-lehti, syyskuu 2000, sivu 142). Voisiko komissio määritellä toimet, jotka olisi toteutettava jäsenten määrän vähentämiseksi nykyisestä 626:sta 526:een? Olisiko tämä komission mielestä toteutettavissa helposti? Michel Barnier'n komission puolesta antama vastaus (20. lokakuuta 2000) Parlamentin paikkamäärästä on määrätty EY:n perustamissopimuksessa, jonka 189 artiklan mukaan Euroopan parlamentin jäsenmäärä saa olla enintään seitsemänsataa. EY:n perustamissopimuksen 190 artiklan (ent. 138 artiklan) 2 kohdassa on esitetty kustakin jäsenvaltiosta valittavien edustajien määrät (tällä hetkellä yhteensä 626 edustajaa). Näitä määräyksiä voidaan muuttaa ainoastaan kyseisiä artikloja tarkistamalla eli joko sopimuksia muuttamalla (Euroopan unionista tehdyn sopimuksen 48 artiklassa eli ent. N artiklassa määrätyn menettelyn mukaisesti) tai sopimuksia mukauttamalla uusien jäsenten liittymisen yhteydessä (49 artiklassa eli ent. O artiklassa määrätyn menettelyn mukaisesti). Toimielinten uudistusta käsittelevä hallitustenvälinen konferenssi, joka on kutsuttu koolle helmikuussa 2000 Euroopan unionista tehdyn sopimuksen 48 artiklan mukaisesti ja jonka odotetaan saavan työnsä päätökseen Eurooppa-neuvoston Nizzan kokouksessa (7.8. joulukuuta 2000), tutkii parhaillaan muun muassa parlamentin kokoonpanoa unionin laajentumista silmällä pitäen. Tarkasteltavana on useita mahdollisuuksia Euroopan parlamenttiin nykyisistä jäsenvaltioista valittavien edustajien määrän vähentämiseksi, jotta myös laajentumisen jälkeen pystyttäisiin noudattamaan 700 edustajan rajaa. Konferenssin aikomuksena ei ole laskea tätä 700 edustajan rajaa. Myös parlamentti on ottanut kantaa tähän kysymykseen 13. huhtikuuta 2000 antamassaan päätöslauselmassa A5/0086/00.
KIRJALLINEN KYSYMYS E-2738/00 esittäjä(t): Richard Howitt (PSE) komissiolle. Perulle myönnettävä kehitysapu.



Virallinen lehti nro 103 E , 03/04/2001 s. 0216 - 0216



KIRJALLINEN KYSYMYS E-2738/00 esittäjä(t): Richard Howitt (PSE) komissiolle (1. syyskuuta 2000) Aihe: Perulle myönnettävä kehitysapu Euroopan unioni on pannut merkille Perussa tänä vuonna pidettyjä vaaleja yleisesti haitanneet säännöttömyydet ja rikkomukset, jotka asettavat tuloksen demokraattisen legitiimiyden vakavasti kyseenalaiseksi. Koska EU:n Peruun kohdistuvaa kehitysapuohjelmaa ohjaa EU:n ja Andien yhteisön välinen puitesopimus, joka sisältää demokratialausekkeen, ja koska Perun viranomaiset eivät näytä aikovan noudattaa kansainvälisiä vaatimuksia uusien vapaiden ja oikeudenmukaisten vaalien järjestämisestä, eikö olisi oikea hetki vedota mainittuun lausekkeeseen? Koska saatujen tietojen mukaan EU:n kehitysapua lisäksi käytettiin presidentti Fujimorin uudelleenvalintaan tähtäävässä kampanjassa hänen julkisuuskuvansa parantamiseen, voisiko komissio määrätä, että tulevaisuudessa kaikki kehitysapu ohjattaisiin epävirallisten kanavien (kuten kansalaisjärjestöjen ja kirkon) kautta? Christopher Pattenin komission puolesta antama vastaus (12. syyskuuta 2000) Komissio ja jäsenvaltiot tarkkailevat Perun tapahtumia tiiviisti. Komissio tukee erityisedustustoa, jonka Amerikan maiden järjestö on perustanut Perun demokratian lujittamista varten. Tämän vuoksi unionin ja Andien yhteisön yhteistyötä koskevan puitesopimuksen demokratia-lausekkeeseen vetoaminen ei vaikuta tällä hetkellä tarpeelliselta. Komissio tutkii väitteitä yhteisön varojen väärinkäytöstä Perussa, mutta väitteitä ei ole toistaiseksi voitu vahvistaa. Jos väärinkäyttöä todettaisiin tapahtuneen, yhteisön avun keskeyttämisestä olisi päätettävä neuvostossa. Komissio varaa kuitenkin itselleen oikeuden tarkistaa kantaansa Perun muuttuvan tilanteen mukaan.
KIRJALLINEN KYSYMYS E-3269/00 esittäjä(t): Graham Watson (ELDR) komissiolle. Molukeilla oleviin kristillisiin yhteisöihin kohdistuvat väkivaltaisuudet.



Virallinen lehti nro 151 E , 22/05/2001 s. 0119 - 0120



KIRJALLINEN KYSYMYS E-3269/00 esittäjä(t): Graham Watson (ELDR) komissiolle (20. lokakuuta 2000) Aihe: Molukeilla oleviin kristillisiin yhteisöihin kohdistuvat väkivaltaisuudet Molukeilla toimivat kristilliset yhteisöt ovat erittäin huolissaan saarilla ilmenneistä konflikteista, jotka johtuvat Indonesian poliittisia ääriryhmiä edustavien provokaattoreiden toiminnasta. Arvioiden mukaan saarille on saapunut kaikkiaan 7000 jihadin (pyhä sota) kannattajaa, jotka ovat hyökänneet kristittyjen koteihin ja surmanneet 4000 ihmistä ja karkottaneet noin 350 000 ihmistä asuinsijoiltaan. Aikooko komissio lähettää pikaisesti EU-valtuuskunnan arvioimaan tilannetta puolueettomasti ja pyytämään, että Indonesian hallitus päästäisi humanitaaristen järjestöjen edustajat rajoituksetta paikalle, varmistaisi turvallisen sijaintipaikan piileskelemään joutuville, tutkisi konflikteja ja tunnistaisi niihin syyllistyneet ja saattaisi heidät oikeuteen vastaamaan teoistaan? Christopher Pattenin komission puolesta antama vastaus (8. marraskuuta 2000) Komissio on arvoisan parlamentin jäsenen tavoin huolestunut Molukkien konfliktista, joka on johtanut useisiin tuhansiin kuolemiin saarten kristillisissä ja muslimiyhteisöissä sekä karkottanut noin 300 000 ihmistä asuinsijoiltaan. Päävastuu tilanteen ratkaisemisesta on Indonesian hallituksella, mutta yhteisö on antanut jatkuvasti humanitaarista apua. Euroopan yhteisön humanitaarisen avun toimisto (ECHO) on jo vuodesta 1999 toimittanut perille apua 4 miljoonan euron arvosta ja aikoo antaa lähitulevaisuudessa lisäapua 2 miljoonan euron arvosta. Viime kuukausina, viimeksi 10. lokakuuta 2000, yhteisö on tehnyt useita virallisia yhteydenottoja Jakartassa. Kaikissa näissä yhteyksissä se on vaatinut Indonesian hallitukselta, että tämä ryhtyisi toimiin väkivallan lopettamiseksi ja tästä vastuussa olevien henkilöiden yksilöimiseksi sekä asettamiseksi syytteeseen, ja että tämä takaisi humanitaarisen avun esteettömän toimittamisen perille ja kodeistaan karkotettujen turvallisuuden. Unionin suurlähettiläät Jakartassa vierailivat Molukeilla 12.13. lokakuuta 2000 arvioidakseen tilannetta paikalla. Vierailu antoi tilaisuuden unionin huolestuneisuuden korostamiseen kaikkien asianomaisten osapuolten kanssa käydyissä keskusteluissa.
KIRJALLINEN KYSYMYS P-3176/00 esittäjä(t): Arlindo Cunha (PPE-DE) komissiolle. Agenda 2000.



Virallinen lehti nro 151 E , 22/05/2001 s. 0086 - 0087



KIRJALLINEN KYSYMYS P-3176/00 esittäjä(t): Arlindo Cunha (PPE-DE) komissiolle (4. lokakuuta 2000) Aihe: Agenda 2000 Puolitoista vuotta sitten, huhtikuussa 1999 kokoontunut Eurooppa-neuvosto hyväksyi rakennerahastoihin osoitettavat määrärahat. Noin vuosi sitten vahvistettiin maaseudun kehittämispolitiikkaa koskevat määrärahat. Nyt on tarpeen panna täytäntöön viipymättä nämä Euroopan unionin keskeisiin poliittisiin valintoihin perustuvat kehittämistoimet. Tietooni on tullut, että näiden toimien täytäntöönpano on viivästynyt syistä, joita on mahdoton hyväksyä. Joissakin tapauksissa viivästykset ovat johtuneet siitä, että jäsenvaltiot ovat lähettäneet ehdotuksensa liian myöhään komissiolle, joissakin tapauksissa taas komission omien yksikköjen toiminnasta. Voiko komissio ilmoittaa, mitkä ovat sen hyväksymät kunkin jäsenvaltion maatalouden ja maaseudun kehittämistä koskevat toimintasuunnitelmat? Franz Fischlerin komission puolesta antama vastaus (31. lokakuuta 2000) Euroopan maatalouden ohjaus- ja tukirahaston (EMOTR) tuesta maaseudun kehittämiseen 17 päivänä toukokuuta 1999 annetun neuvoston asetuksen (EY) N:o 1257/1999(1) 40 artiklan 3 ja 4 kohdan mukaisesti jäsenvaltioiden esittämistä yhteensä 69:stä maaseudun kehittämissuunnitelmista komissio on tehnyt hyväksyvän päätöksen 53 suunnitelman osalta lokakuun 11. päivään 2000 mennessä. EMOTR:n ohjausosaston rahoittamien maaseudun kehittämistoimien osalta, jotka kuuluvat mainitun asetuksen (EY) N:o 1257/1999 40 artiklan 1 kohdan mukaisesti rakennerahastojen tavoitteen 1 ohjelmiin (siirtymäkauden tukia saavat alueet mukaan lukien), komissio hyväksyi kuusi yhteisön tukikehystä (kaikista seitsemästä esitetystä), 11 yhtenäistä ohjelma-asiakirjaa (kaikista 18 esitetystä) ja 15 toimenpideohjelmaa (kaikista 51 esitetystä), jotka sisälsivät tällaisia toimenpiteitä. Lopuksi EMOTR:n ohjausosastosta rahoitettavat maaseudun kehittämistoimenpiteet sisällytetään 20:een rakennerahastojen tavoitteeseen 2 kuuluvia alueita (siirtymäkauden tukia saavat alueet mukaan lukien) koskevaan yhtenäiseen ohjelma-asiakirjaan, joita komissio tarkastelee parhaillaan, mainitun asetuksen (EY) N:o 1257/1999 40 artiklan 2 kohdan mukaisesti. Yksityiskohtaisempi esitys varojen jakautumisesta jäsenvaltioittain lähetetään suoraan arvoisalle parlamentin jäsenelle ja parlamentin pääsihteeristölle. Lisäksi komission hyväksymät asiakirjat toimitetaan parlamentille komission rakennepolitiikkojen täytäntöönpanoa koskevien käytännesääntöjen(2) mukaisesti. (1) EYVL L 160, 26.6.1999. (2) EYVL C 279, 1.10.1999.
KIRJALLINEN KYSYMYS E-2862/00 esittäjä(t): Elspeth Attwooll (ELDR) komissiolle. Euratomin turvavalvonnasta vastaava yksikkö.



Virallinen lehti nro 136 E , 08/05/2001 s. 0115 - 0115



KIRJALLINEN KYSYMYS E-2862/00 esittäjä(t): Elspeth Attwooll (ELDR) komissiolle (14. syyskuuta 2000) Aihe: Euratomin turvavalvonnasta vastaava yksikkö Euroopan parlamentti vaati 6. heinäkuuta 1988 antamassaan päätöslauselmassa (B2-0520/88)(1), että Euratomin turvavalvonnasta vastaavaa yksikkö jättäisi parlamentille vuosittain laajan toimintakertomuksensa. Myöhemmin vaatimusta muutettiin siten, että toimintakertomus pyydettiin toimittamaan joka toinen vuosi. Haluaisin tietää, milloin seuraava laaja toimintakertomus julkaistaan. Voiko komissio vahvistaa, että kertomukset tullaan todellakin julkaisemaan vastedes kahden vuoden välein ja että ne tulevat olemaan kaikkien nähtävillä? (1) EYVL C 235, 12.9.1988, s. 70. Loyola de Palacion komission puolesta antama vastaus (27. lokakuuta 2000) Komissio arvioi parhaillaan Euratomin turvavalvontatoimiston toimintaa ja sille asetettujen prioriteettien toteuttamista. Kun prioriteetit on selkiytetty, parlamentille annetaan jälleen säännöllinen kertomus Euratomin turvavalvontatoiminnasta. Yleisön saataville voidaan saattaa ainoastaan sellaiset kertomuksen osuudet, jotka eivät sisällä luottamuksellisia tietoja.
KIRJALLINEN KYSYMYS P-2529/00

esittäjä(t): Rijk van Dam (EDD) komissiolle

(25. heinäkuuta 2000)

Aihe: Rekka-autojen polttoaineen verotus Puolan tullissa

Puola otti tiistaina 4. heinäkuuta 2000 käyttöön veron, jota sovelletaan Puolan rajan ylittävien rekkojen polttoainetankissa olevaan polttoaineeseen. Jos rajaa ylitettäessä (Puolan suuntaan) tankissa on yli 200 litraa polttoainetta, tulli perii ylimenevästä määrästä kahden Saksan markan veron litraa kohti. Käytäntö on EU:n eri jäsenvaltioiden Puolan kanssa asiasta tekemien sopimusten vastainen. Lisäksi on epäselvää, onko mainitun veron määrä Puolan valtiovarainministeriön päätöksen mukainen. Tarkastusten vuoksi rajanylityspaikoilla syntyy jonoja, joita ei voida hyväksyä, ja kuljetusliikkeiden kustannukset kaksinkertaistuvat.

1. Mitä mieltä komissio on tästä Puolan aloitteesta, kun otetaan huomioon, että Puola on tuleva Euroopan unionin jäsen?

2. Aikooko komissio ryhtyä toimiin tätä toimenpidettä vastaan?

3. Jos komissio näin aikoo, mitä se tulee tekemään?

Günter Verheugenin komission puolesta antama vastaus

(11. syyskuuta 2000)

Niin kauan kuin Puola ei ole unionin jäsenvaltio, sovelletaan ainoastaan Eurooppa-sopimuksen määräyksiä, joihin ei sisälly erityisiä määräyksiä kyseisestä asiasta. Puola on kuitenkin jo yhdenmukaistanut ajoneuvojen säiliöissä tuotaviksi sallittavat polttoainemäärät yhteisön normien mukaisiksi. Maksutta tuotavan polttoaineen enimmäismäärä vastaa yhteisön tullittomuusjärjestelmän luomisesta 28 päivänä maaliskuuta 1983 annetussa neuvoston asetuksessa (EY) N:o 918/83(1) säädettyä määrää. Jäsenvaltiot saavat asetuksen 113 artiklan perusteella rajoittaa hyötymoottoriajoneuvojen tavanomaisten säiliöiden sisältämän polttoaineen osalta tullittomuuden soveltamisen 200 litraan ajoneuvoa ja matkaa kohti. Komission ei ole tässä yhteydessä aiheellista kommentoida määräyksiä, joita saattaa sisältyä kahdenvälisiin sopimuksiin esimerkiksi Puolan ja Alankomaiden välillä ja joissa saatetaan sallia suuremmat määrät.

Tullien, valmisteveron ja arvonlisäveron osalta, joita sovelletaan joka tapauksessa 200 litraa ylittäviin määriin dieselpolttoainetta, Puola soveltaa komission tietojen mukaan seuraavia määriä: neljän prosentin tulli jäsenvaltioiden kanssa käytävässä kaupassa, 0,8300,908 zlotyn valmistevero litralta (rikkipitoisuudesta riippuen) ja 22 prosentin arvonlisävero. Yhteensä tämä tekee noin 1,50 zlotya (noin 0,73 Saksan markkaa). Arvoisan parlamentin jäsenen mainitsema kahden Saksan markan suuruinen maksu (yli neljä zlotya) olisi tätä paljon korkeampi.

Komissio kuitenkin jatkaa asian tarkkailua.

(1) EYVL L 105, 23.4.1983.
KIRJALLINEN KYSYMYS E-3667/00 esittäjä(t): Jonas Sjöstedt (GUE/NGL) komissiolle. Euron arvo suhteessa muihin valuuttoihin.



Virallinen lehti nro 136 E , 08/05/2001 s. 0237 - 0237



KIRJALLINEN KYSYMYS E-3667/00 esittäjä(t): Jonas Sjöstedt (GUE/NGL) komissiolle (27. marraskuuta 2000) Aihe: Euron arvo suhteessa muihin valuuttoihin Voisiko komissio esittää luettelon kaikista valuutoista, joiden arvo suhteessa euroon on noussut sen jälkeen, kun euro otettiin käyttöön 1. tammikuuta 1999? Pedro Solbes Miran komission puolesta antama vastaus (13. joulukuuta 2000) Komissio lähettää suoraan kunnianarvoisalle jäsenelle ja parlamentin sihteeristölle pyydetyt tiedot sisältävän taulukon.
KIRJALLINEN KYSYMYS E-1909/00 esittäjä(t): María Izquierdo Rojo (PSE) komissiolle. EU:n tukimäärärahojen osoittaminen Granadan provinssin tieverkon parantamiseen.



Virallinen lehti nro 103 E , 03/04/2001 s. 0034 - 0034



KIRJALLINEN KYSYMYS E-1909/00 esittäjä(t): María Izquierdo Rojo (PSE) komissiolle (16. kesäkuuta 2000) Aihe: EU:n tukimäärärahojen osoittaminen Granadan provinssin tieverkon parantamiseen Euroopan aluekehitysrahaston (EAKR) tarkoituksena on myötävaikuttaa alueellisen epätasapainon poistamiseen ja vähentää eri alueiden välisiä kehityseroja. EAKR-asetuksen 2 artiklassa vahvistetaan, että soveltamisala koskee maaseutualueiden elvyttämistä ja yhteyksien parantamista sekä infrastruktuuri-investointien rahoittamista alueilla, joilla työpaikkoja synnyttävien taloudellisten toimintojen luominen tai kehittäminen edellyttää alueiden nykyaikaistamista ja uudistamista, mukaan luettuina infrastruktuuriyhteydet, joista näiden toimintojen kehittäminen riippuu ja myöhemmin paikallisen ja työllisyyden kehityksen kannalta tarkoituksenmukaisten infrastruktuurien perustamista. Voiko komissio kertoa, sisältyvätkö alueellisten tieverkkojen hoitohankkeet Espanjan hallituksen esittämiin ehdotuksiin rakennerahastojen käytöstä kaudella 20002006? Jos sisältyy, niin miten Espanjan hallituksen ehdotusten mukaisesti EU:n tukimäärärahoja suunnataan Granadan provinssin tieverkon parantamiseen? Michel Barnier'n komission puolesta antama vastaus (17. heinäkuuta 2000) Komissio viimeistelee parhaillaan yhteisön tukikehystä (YTK) ohjelmakaudelle 20002006 Espanjan tavoite 1 -alueita varten yhteistyössä Espanjan viranomaisten kanssa. Tässä yhteydessä kyseiset viranomaiset ovat ehdottaneet, että huomattava etusija annettaisiin tärkeimmille liikenneverkostoille maantieliikenne mukaan luettuna. YTK:stä keskusteltaessa alueellinen tieverkosto ei ole kuitenkaan keskeisessä asemassa. Tätä asiaa käsitellään pikemminkin alueellisella tasolla alueellisten toimenpideohjelmien yhteydessä, kun neuvottelut näistä ohjelmista piakkoin käynnistyvät. Näin ollen tällä hetkellä ei ole mahdollista yksilöidä alueelliseen tieverkostoon millään alueella tai missään maakunnassa osoitettuja rakennerahastovaroja.
KIRJALLINEN KYSYMYS E-3463/00 esittäjä(t): Laura González Álvarez (GUE/NGL) komissiolle. Metallipitoisuudet Guadalquivir-joessa (Andalusia, Espanja).



Virallinen lehti nro 151 E , 22/05/2001 s. 0177 - 0177



KIRJALLINEN KYSYMYS E-3463/00 esittäjä(t): Laura González Álvarez (GUE/NGL) komissiolle (8. marraskuuta 2000) Aihe: Metallipitoisuudet Guadalquivir-joessa (Andalusia, Espanja) Barcelonan yliopiston laatimasta ja luonnonsuojeluliikkeen jakelemasta selonteosta käy ilmi, että kaksi vuotta Aznalcollarin kaivoksen myrkyllisten vuotojen jälkeen Guadalquivir-joessa on yhä havaittavissa korkeita metallipitoisuuksia. Metalleja on löydetty myös muualta samalta alueelta sellaisia määriä, jotka ylittävät huomattavasti yhteisön lainsäädännössä sallitut rajat. Onko komissio tietoinen tästä selonteosta? Eikö komissio katso, että Espanjan viranomaisten olisi ryhdyttävä tässä tilanteessa kiireellisiin toimiin, joilla taataan kansanterveys, jokisuun ekosysteemin säilyminen sekä talouden ja matkailun kehittämismahdollisuudet alueella? Margot Wallströmin komission puolesta antama vastaus (15. joulukuuta 2000) Komissio ei ole tietoinen parlamentin jäsenen mainitsemasta Barcelonan yliopiston raportista, joka koskee Andalusiassa sijaitsevan Guadalquivirjoen suuria metallipitoisuuksia. Komissio on valmis tutustumaan mainittuun raporttiin sen selvittämiseksi, noudatetaanko kysymyksessä mainitussa tapauksessa yhteisön lainsäädäntöä. Komissio on tietoinen Espanjan viranomaisten toteuttamista toimenpiteistä, joiden tarkoituksena on rajoittaa Aznalcollarin kaivosonnettomuuden aiheuttamia vahinkoja ja korvata ne, jotta voidaan taata Doñanan kansallispuiston suojelu.